เปลือยใจ วีระศักดิ์ โควสุรัตน์ เป็นแค่ผู้ดำเนินการประชุมบอร์ด
โดย...พีระดา ปราศรีวงค์
23 ก.ย. 2552

โดย...พีระดา ปราศรีวงค์
การยื่นใบลาออกจากตำแหน่งประธานคณะกรรมการบริหารการท่องเที่ยวแห่งประเทศไทย (บอร์ดททท.) อย่างกะทันหันเมื่อวันที่ 21 ก.ย.ที่ผ่านมา ของ วีระศักดิ์ โควสุรัตน์ เป็นเรื่องที่ไม่มีใครคาดคิดว่าจะเกิดขึ้น 
ทั้งนี้ เพราะเป็นที่รู้กันดีว่าก้าวย่างของ วีระศักดิ์ ที่เข้ามากำกับดูแลททท. นั้นมีพรรคชาติไทยพัฒนาหนุนหลังอย่างเต็มที่ ตั้งแต่สมัยที่นั่งเป็นรมว.ท่องเที่ยวและกีฬา ก่อนที่จะถูกตัดสิทธิทางการ เมืองนาน 5 ปี และหวนกลับมานั่งประธานบอร์ดททท.อีกครั้ง 
แต่การกลับมานั่งในตำแหน่งประธานบอร์ดททท.ครั้งนี้ ไม่ได้สร้างความพึงพอใจให้กับคนในวงการท่องเที่ยวและคนในททท.มากนัก เพราะอำนาจหน้าที่ความรับผิดชอบที่ วีระศักดิ์ มีในเก้าอี้ตัวนี้ถูกครอบโดยฝ่ายการเมือง จนทำให้ วีระศักดิ์ ไม่มีความเป็นตัวของตัวเองมากนัก กลายเป็นเพียงหุ่นเชิดตัวหนึ่งของการเมือง ที่แน่นอนว่าต้องคอยรับ “กรรม” ที่เกิดขึ้นจาก “คำสั่ง” ของฝ่ายการเมืองในฐานะประธานบอร์ด 
โพสต์ทูเดย์มีโอกาสสัมภาษณ์พิเศษ “วีระศักดิ์ โควสุรัตน์” ที่วันนี้กลายเป็นเพียงอดีตประธานบอร์ดททท. ถึงสาเหตุการยื่นใบลาออกในครั้งนี้
วีระศักดิ์ มองว่า ตั้งแต่มารับหน้าที่ประธานบอร์ดททท. เมื่อวันที่ 5 ม.ค.ที่ผ่านมา ยอมรับว่าคนในวงการยังฝังใจว่าตัวเองเป็นรัฐมนตรีอยู่ ทั้งๆ ที่ไม่ใช่ ทำให้เกิดการคาดหวังว่าปัญหาต่างๆ ที่เกิดขึ้นจะได้รับการแก้ไขอย่างเร่งด่วน ซึ่งได้พยายามบอกว่าขอบเขตหน้าที่ที่แท้จริงของประธานบอร์ดททท. เป็นเพียงผู้ดำเนินการประชุมคณะกรรมการของททท.ในแต่ละครั้งเท่านั้น 
ไม่สามารถกำหนดนโยบายหรือตัดสินอะไรได้ตามใจ ซึ่งทำให้เกิดภาพว่าเป็นการทำงานเหมือนหุ่นเชิดที่มีคนคอยชักใยอยู่ด้านหลัง อย่างไรก็ตาม ในเรื่องนี้ วีระศักดิ์ มองว่าควรแก้ที่กฎหมายเรื่องที่มาของประธานบอร์ดททท. ที่พระราชบัญญัติการท่องเที่ยว พ.ศ. 2551 (พ.ร.บ.การท่องเที่ยว) ระบุไว้ว่า รมว.ท่องเที่ยวฯ จะเป็นผู้แต่งตั้งประธานบอร์ดมานั่งทำหน้าที่ 
ขณะที่ตลอดอายุการก่อตั้งททท.กว่า 48 ปี ผู้ที่มากำกับดูแลททท. จะมีอำนาจหน้าที่ได้โดยตรง เมื่อมีกระทรวงการท่องเที่ยวฯ เจ้ากระทรวงก็ควรเป็นประธานบอร์ด ซึ่งมองว่าจะช่วยให้การทำงานมีความเป็นเอกภาพ สามารถบริหารจัดการงานได้มีประสิทธิภาพได้มากกว่า การให้รมว.แต่งตั้ง ซึ่งประธานบอร์ดไม่มีอำนาจอะไรเลย แต่ต้องมานั่งทับซ้อนอำนาจการบริหารงาน ทำให้รู้สึกอึดอัดว่าไม่สามารถทำงานได้อย่างที่ใจคิด 
“ผมสนุกกับการทำงานให้อุตสาหกรรมการท่องเที่ยวของประเทศ แต่เมื่อถึงเวลาที่ต้องเดินหน้าต่อผมก็ควรจะไป และการเลือกช่วงเวลานี้ถือว่าเหมาะสมที่สุด เพราะเป็นช่วงที่การท่องเที่ยวเริ่มนิ่ง การเมืองเริ่มสงบ เริ่มต้นช่วงไฮซีซัน เป็นช่วงที่ททท.ใกล้มีผู้ว่าการททท.คนใหม่มาทำงาน” วีระศักดิ์ กล่าว 
อย่างไรก็ตาม วีระศักดิ์ ยอมรับว่า ก่อนหน้านี้มีความคิดที่จะลาออกจากตำแหน่งประธานบอร์ดททท.มาสักระยะ แต่ช่วงนั้นการเมืองภายในประเทศคุกรุ่น กลุ่มเสื้อแดงออกมาชุมนุมและเกิดความรุนแรงขึ้นในบ้านเมือง จึงได้เลื่อนการตัดสินใจนี้ออกไป
ทั้งนี้ ยอมรับว่าตลอดระยะเวลากว่า 8 เดือนที่นั่งในตำแหน่งประธานบอร์ดททท. การทำงานที่เกิดรู้สึกดีๆ กับทุกฝ่าย แต่รู้สึกไม่ดีต่อตนเองที่สามารถทำได้เท่านี้แต่ภาพการเป็นรัฐมนตรีที่ติดตัวมาทำให้หลายครั้งหลายเหตุการณ์ไม่สามารถแก้ไขได้อย่างที่ใครคาดหวัง
สำหรับข้อกังขาที่เกิดขึ้นว่า สาเหตุหลักของการลาออกในครั้งนี้ เพราะต้องการหนีที่จะให้คำตอบกับสหภาพททท. ถึงการโยกย้ายสลับเก้าอี้ตำแหน่งรองผู้ว่าการฯ โดยเฉพาะการโยกย้าย อักกพลพฤกษะวัน รองผู้ว่าการด้านสินค้าการท่องเที่ยว เป็นที่ปรึกษาผู้ว่าการฯ ระดับ 11 ซึ่งเป็นตำแหน่งที่ถูกแขวน โดย วีระศักดิ์ ให้ความเห็นในเรื่องนี้ว่า การปรับเปลี่ยนฝ่ายบริหารททท.ครั้งนี้ ตัวเขาเพียงคนเดียวไม่สามารถทำได้ เรื่องที่เกิดขึ้นเป็นความต้องการของฝ่ายนโยบาย 
ทั้งนี้ การแต่งตั้งที่ปรึกษาระดับ 11 เพื่อเป็นผู้เชี่ยวชาญด้านการท่องเที่ยวนั้น ตอนขอตำแหน่งนี้ไปไม่มีใครขัดแย้ง และการตั้งรองฯ อักกพล ไม่มีใครขัดข้อง เพราะเห็นว่าเป็นผู้ที่ทำหน้าที่ด้านนโยบายและแผนมานาน จึงมีความเชี่ยวชาญและรู้ว่าหน่วยงานททท.เป็นอย่างไร แต่คนกลับมาตีความหมายว่าเป็นการแขวน ซึ่งเรื่องนี้ต้องแล้วแต่ว่าใครจะมองอย่างไร นอกจากนี้ เป็นเรื่องธรรมดาของการแต่งตั้ง สลับโยกย้ายการทำงานที่ถึงจุดหนึ่งต้องมีการเปลี่ยนแปลงเกิดขึ้น เพื่อให้ผู้บริหารมีแนวคิดใหม่ๆ มาสร้างสรรค์งาน และทุกครั้งของการแต่งตั้งส่วนใหญ่จะเป็นวาระลับที่ทุกกระทรวงถือเป็นธรรมเนียมปฏิบัติ และการแต่งตั้งในครั้งนี้ไม่ถือว่าผิดปกติ เพราะเป็นช่วงที่นายสันติชัย เอื้อจงประสิทธิ์ รองผู้ว่าการด้านตลาดต่างประเทศ เกษียณอายุพอดี จึงมีการปรับเปลี่ยนเกิดขึ้น
อย่างไรก็ตาม ถ้าตำแหน่งที่ปรับเปลี่ยนในครั้งนี้ไม่เป็นที่พอใจของผู้ว่าการททท.คนใหม่ ในอนาคตก็สามารถปรับเปลี่ยนและเสนอให้บอร์ดพิจารณากลับมาอีกครั้งได้ทันทีการหันหลังให้กับตำแหน่งในวงการท่องเที่ยวในครั้งนี้ วีระศักดิ์ ย้ำว่าจะไม่ทอดทิ้งวงการท่องเที่ยว และจะติดตามความเคลื่อนไหวตลอดไป โดยเฉพาะการเตรียมตัวรับการทำงานใหม่ในตำแหน่ง ในวันที่ 1 ต.ค. ซึ่งสามารถนำเนื้องานมาเชื่อมโยงกับอุตสาหกรรมการท่องเที่ยวได้
“ทั้งนี้ ในอนาคตต้องการให้ทิศทางการทำงานของคนในวงการท่องเที่ยวมีเป้าหมายการทำงานที่เป็นเนื้อเดียวกัน มีความเป็นเอกภาพ มุ่งเน้นการสร้างคุณค่าและมูลค่า เพราะเชื่อว่าการมุ่งเน้นดังกล่าวจะช่วยเพิ่มมูลค่าเพิ่มให้กับแหล่งท่องเที่ยวของประเทศไทยในอนาคต” วีระศักดิ์ กล่าวทิ้งท้าย